Simon Emil Ammitzbøll (LA), 2011-04-28:
Det er jo et ganske godt og nydeligt forslag, som Det Radikale Venstre har fremsat her.
Jeg tror sådan set, at partiets ordfører, hr. Jørgen Poulsen, fremsatte det her forslag, da han var ordfører for det parti, jeg er ordfører for nu, og jeg var ordfører for det parti, han nu er ordfører for.
Da støttede vi gensidigt hinanden; det gør vi igen i dag.
I Liberal Alliance synes vi, at dobbelt statsborgerskab er en god idé, bl.a. fordi der er en række praktiske fordele.
Den vigtigste fordel for os at se er sådan set den, at danskere, der flytter ud af Danmark, får mulighed for at bevare deres tilknytning til deres fædreland, samtidig med at de kan få statsborgerskab i det land, de skal leve i fremover, og at de får mulighed for at engagere sig i det land både politisk og arbejdsmæssigt, hvor der jo er mange steder især inden for den offentlige sektor, det kan give problemer, hvis man ikke har et statsborgerskab.
I dag tvinger vi dem til at frasige sig deres danske statsborgerskab.
Det synes vi ikke der er nogen gode grunde til at gøre, og vi synes, at problematikken bliver udstillet meget godt, når man ser, at vi jo alligevel accepterer dobbelt statsborgerskab for mindst titusinder af udenlandske statsborgere, som kommer til Danmark og får lov til at beholde deres oprindelige statsborgerskab.
Det her er et eksempel på, at man stiller folk med et oprindelig dansk statsborgerskab væsentlig dårligere end folk med et oprindelig ikkedansk statsborgerskab.
Så kan der selvfølgelig også være problemer med dobbelt statsborgerskab.
Verden er jo ikke så ensidig eller endimensionel, at man kun kan se positive eller negative ting ved de spørgsmål, man diskuterer.
Det er jo bl.a. blevet nævnt, at hvis man får brug for diplomatisk beskyttelse og man har et dobbelt statsborgerskab, kan man komme i problemer, hvis man nu opholder sig i det pågældende land. Men der vil vi i Liberal Alliance som på så mange andre områder – i skattespørgsmål, sundhedsspørgsmål – sige, at voksne mennesker er voksne mennesker, og voksne mennesker må leve med konsekvenserne af de valg, de træffer.
Hvis de træffer et valg om at sige ja til et dobbelt statsborgerskab, som vi ingenlunde har lyst til at påtvinge nogen, må de jo leve med den konsekvens, at de får en dårligere diplomatisk beskyttelse.
Vi vil da også gerne gå med til, at den danske stat ved tildelingen af dobbelt statsborgerskab oplyser folk om, at de får en dårligere diplomatisk beskyttelse i visse situationer, hvis de takker ja til et dobbelt statsborgerskab.
Det er den reelle situation.
Jeg synes ikke, vi skal foregøgle, at det er anderledes.
Men de eneste mennesker, det vil være et problem for, er jo de pågældende og ikke staten Danmark, og derfor generer det jo ikke nogen af os andre.
I forbindelse med dobbelt statsborgerskab taler man også om, om man kan have loyalitet over for flere lande.
Det kan de fleste da heldigvis, og de lever fint med det, og jeg tror sådan set også godt, man kan have loyalitet over for både Danmark og USA eller Danmark og Tyrkiet eller Danmark og Brasilien, eller hvad vi nu skal forestille os.
Så må jeg sige, at jeg godt kan se, at afstemningsresultatet sikkert vil falde ud, som det plejer, og sådan er der jo mange rituelle danse herinde.
Men vi ved også, at mange af de rituelle danse af en eller anden grund udvirker – jeg ved ikke, om man kan sige, at det er de højere magter, der gør det – at flertallene så alligevel ændrer sig på sigt.
Det har vi set i andre sager.
Derfor skal man ikke lade sig kue af det.
Og jeg ser jo egentlig nogle åbninger i det, der bliver sagt.
Især Venstre – det var både ministeren og ordføreren – kom med bemærkninger, jeg sådan set var rigtig glad for.
Ministeren sagde: Vi overvejer fortsat argumenterne for dobbelt statsborgerskab.
Det er dejligt at høre, at vi nu overvejer argumenterne, for så kan det være, at vi rykker os.
Jeg kunne også forstå, at hr. Karsten Lauritzen, Venstres ordfører, sagde, at der er et stærkere og stærkere pres, og at man står mere og mere alene fra dansk side.
Så jeg opfatter det, som om at der er overvejelser i gang.
Det er også et stort fremskridt.
Nu har vi fået hovedet med os.
Så håber vi på, at resten af kroppen og de indre organer vil følge ved en kommende lejlighed.
Derfor er vi sådan set meget tilfredse, også selv om det ikke skulle ende med, at det bliver vedtaget i denne omgang.
Det gør det jo nok efter valget, lige meget hvordan flertallet så måtte blive.